KYK VIDEO: Solidariteit en AfriForum vervolg Molefe - Solidariteit WêreldSolidariteit Wêreld
Tuis › Mediaverklarings › KYK VIDEO: Solidariteit en AfriForum vervolg Molefe
KYK VIDEO: Solidariteit en AfriForum vervolg Molefe
Solidariteit en AfriForum het vandag aangekondig dat hulle adv. Gerrie Nel van AfriForum se privatevervolgingseenheid gevra het om te begin met ʼn proses om Brian Molefe, voormalige hoof van Eskom, privaat te vervolg. Dit volg nadat die Nasionale Vervolgingsgesag (NVG) nog nie begin het om Molefe te vervolg na ʼn bedrogklag van Solidariteit nie.
Solidariteit het ook aangekondig dat hy ʼn lasbrief bekom het om beslag te lê op goedere van mnr. Molefe om Molefe se skuld aan Solidariteit na ʼn kostebevel teen hom, te vereffen. Solidariteit het die balju vandag versoek om voort te gaan met die beslagleggingsproses. Hierdie stappe volg nadat die hooggeregshof vroeër bevind het dat Molefe self betrokke was by die onregmatige toekenning van sowat R30 miljoen se pensioengeld aan hom. Hy het reeds R10 miljoen daarvan ontvang.
Die regters het in hul uitspraak in die hooggeregshof die volgende gesê:
Op grond van hierdie uitspraak het Solidariteit ʼn klag teen Molefe ingedien by die Suid-Afrikaanse Polisiediens (SAPD) en die NVG se spesiale ondersoekeenheid (die Valke). Solidariteit het ook navraag gedoen oor die vordering van die saak, maar geen reaksie ontvang nie. Dit blyk dus dat daar ten spyte van oorweldigende getuienis teen Molefe geen vorm van vervolging ingestel is nie. In die lig daarvan het Solidariteit adv. Gerrie Nel van AfriForum se privatevervolgingseenheid gevra om met die nodige stappe te begin vir die private vervolging van Molefe.
Molefe het in die Konstitusionele Hof gepoog om hierdie uitspraak en die kostebevel teen hom omver te werp, maar hy het misluk. Volgens Dirk Hermann, bestuurshoof van Solidariteit is Suid-Afrika die afgelope maande deur die Zondo-kommissie en ander mediaberigte en gebeure gekonfronteer met bewerings van miljarde rande se bedrog en wanbestuur by verskeie openbare instellings. “Wat egter duidelik uit die kommissie en andersins na vore kom, is ʼn totale gebrek aan verantwoordbaarheid. Suid-Afrika mag nie langer toelaat dat belastingplunderaars sonder gevolge wegkom nie,” het Hermann gesê.
Een so belastingplunderaar is Brian Molefe, die voormalige hoof van Eskom. Die hooggeregshof in Pretoria het bevind dat Molefe homself verryk het deur onregmatig betrokke te wees by die toekenning van ongeveer R30 miljoen se pensioengeld, waarvan hy R10 miljoen reeds ontvang het. Ten spyte van die duidelike bevindings van die hof het hy nog geen stappe gedoen om self die geld terug te betaal nie. “Dit is jammer dat howe die gewete moet word van besigheidsleiers wat hulleself onregmatig verryk,” het Hermann gesê.
Solidariteit is reeds in besit van ʼn lasbrief vir eksekusie waardeur die balju beslag kan lê op Molefe se goedere. Solidariteit het vanoggend gevra dat die balju voortgaan met die uitvoering van die beslaglegging van Molefe se goedere by sy huis in Cornwall Estate, Pretoria. Die goedere sal dan op ʼn openbare veiling verkoop word sodat Molefe se skuld van R708 102 aan Solidariteit vereffen kan word. Hierdie bedrag sluit die kostebevel in die Konstitusionele Hof uit. ʼn Finale taksering van hierdie koste moet nog gedoen word.
Solidariteit het ook reeds voorheen ʼn skrywe aan die Eskom-pensioenfonds gestuur waarin gevra is dat stappe gedoen moet word om die R10 miljoen wat Molefe reeds ontvang het, van hom te verhaal. Die pensioenfonds het aangedui dat hulle wag tot na die uitspraak van die Konstitusionele Hof voor hulle met die terugvordering van die R10 miljoen begin. Solidariteit het vanoggend ʼn skrywe aan die pensioenfonds gestuur waarin die fonds gevra is om onmiddellik voort te gaan met die invordering van die uitstaande geld. Solidariteit het ook reeds begin met voorbereiding vir regstappe om verdere druk op Eskom en die pensioenfonds te plaas om nie net die geld terug te vorder nie, maar ook verdere toepaslike stappe teen Molefe in te stel.